แวะมาร้านนี้ช่วงกินเจครับ (แต่ไม่ได้สั่งเมนูเจ) จริงๆ เล็งร้านนี้มาซักพักครับ เป็นร้านชาบูเจ้าของเดียวกับ MoMo Paradise ที่ชอบอยู่แล้ว แต่ร้านนี้ไม่ได้เป็นบุฟเฟ่ต์  เมนูจะเป็นสุกี้/ชาบูแบบเป็น course แต่สามารถสั่งเมนูผักมาเติมได้เรื่อยๆ

ราคา course นึงเริ่มต้นประมาณ 700 บาทขึ้นไป (ชุด Kuro-Buta) ไปจนถึงแบบแพงสุดคือ 2,400 บาท เป็นเนื้อวัวโอมิ  ในแต่ละชุดจะมีอย่างเดียวที่ต่างกันคือเนื้อสัตว์ นอกนั้นเหมือนกันหมด  พนักงานที่หน้าร้านบอกว่าร้านนี้เป็นชาบูสูตรญี่ปุ่นดั้งเดิม

ช่วงเทศกาลเจ มี Vegetarian Course ที่เป็นอาหารเจให้ด้วย แต่ไม่ได้เป็นชาบูนะครับ (ซุปชาบูมีส่วนผสมของปลาแห้งอยู่เลยไม่เจ) จะเป็น a la carte  ราคา 500++ บาท (ไม่แน่ใจว่าเจรอบสองของปีนี้ทางร้านจะมีเมนูพิเศษนี้มั้ยนะครับ ลองเช็คก่อนแล้วกัน)

[ ส่วนลด ]
- บัตรเครดิต Central และ Citibank ลด 10%

[ บรรยากาศร้าน ]
มีทั้งที่นั่งแบบส่วนตัวหน่อย และแบบนั่งเห็นโต๊ะคนอื่น ... ผมไปถึงร้านแล้วยังไม่เข้าร้านทันที เลยลงชื่อไว้ เค้าให้โต๊ะแบบเป็นห้องส่วนตัวมาให้ เป็นห้องเล็กๆโต๊ะตัวนึง นั่งได้ 4 คน ไม่ได้เป็นห้องปิดๆ นะครับ แต่ค่อนข้างส่วนตัวดี มีฉากกั้นระหว่างห้อง

มีพนักงานประจำโต๊ะมาช่วยลวกในช่วงแรก เราจะได้ลงมือหลังจากพนักงานบริการให้ชามแรกไปแล้ว

[ Course ที่สั่ง ]
- สั่งไป 2 คอร์ส  Wagyu กับ Kuro-Buta สามารถเลือกน้ำซุปได้ว่าจะเอาเป็นชาบูหรือว่าสุกี้  มื้อนี้สั่งเป็นซุปชาบู
- เริ่มมาด้วยการเสิร์ฟ Appetizer 3 อย่าง   กุ้งทอดกินได้ทั้งตัว อร่อยดีครับ

- น้ำจิ้มเสิร์ฟมา 3 แบบ ซอสงา ซอสเปรี้ยว ซอสเผ็ด  ส่วนตัวแล้วผมชอบซอสเผ็ดมากสุด ตามด้วยซอสงา  ซอสเผ็ดจะออกมันมากไปหน่อยแต่ชอบความเผ็ดมันนี่แหละ  ... อ้อ ไม่มีพริกกระเทียมให้นะครับ

- เนื้อวากิว ลายสวย จุ๋มแป๊ปนึงขึ้นมากิน อร่อยจริงอะ

- หมูดำ ได้เนื้อมาสองส่วน สันคอและสามชั้น  สำหรับมื้อนี้ ผมว่าหมูจะธรรมดาๆ ครับ ไม่ได้รู้สึกว่าเด่นกว่าร้านอื่นอะไร

- ผักเป็นแบบ refill เติมได้เรื่อยๆ จะมีพนักงานถือถาดผักต่างๆ มาเสิร์ฟให้ที่โต๊ะ
- เห็ดหอม เห็ดหูหนู เห็ดเข็มทอง เห็ดออรินจิ
- รากไม้โกโบ พนักงานบอกว่าสรรพคุณคล้ายๆ โสม วุ้นเส้นญี่ปุ่น(หนาเหนียวดี)
- อีกถาดนึงเป็นผักเขียวต่างๆ เช่น ปวยเล้ง, ผักบุ้งไต้หวัน (ลืมถ่ายรูปไว้ให้ดู)

- ปิดท้ายของคาวด้วยข้าวต้ม (จริงๆ มีให้เลือกเป็น ข้าวต้ม หรือ ราเมง หรือ อูด้ง) พนักงานแนะนำเป็นข้าวต้มผมก็เลือกข้าวต้มครับ (เลือกได้อย่างเดียวเพราะต้องใช้หม้อเดียวกัน) เค้าจะมาทำข้าวต้มให้พร้อมกับปรุงให้เราดู  เริ่มจากต้มซุปเดิมที่กินชาบูมาให้เดือน แล้วใส่ข้าวญี่ปุ่นและตีไข่ลงไป ใช้เวลาต้มประมาณ 8-10 นาทีแล้วค่อยปิดไฟ เหยาะซอสเปรี้ยวหน่อยนึง ตามด้วยต้นหอมแล้วก็สาหร่าย แล้วก็เพิ่มความหอมด้วยพริกไทยดำซึ่งเป็นส่วนประกอบสำคัญมาก ... ทีแรกคิดว่ามันจะจืดๆ แต่ผิดคลาดครับ อร่อยและชอบมาก 

- ของหวาน ผมลองสั่ง วุ้น ถั่วแดง แป้ง อร่อยถูกใจมาก
- วาราบิโมจิ ก็เหนียวสะใจมาก

[ การบริการ ]
พนักงานบริการดีมากครับ ให้ 5 ดาวได้เลยสำหรับการบริการ ทั้งอธิบายทั้งเสิร์ฟหรือแม้แต่กระทั่งมาช่วยตักฟองออกให้

[ สรุป ]
มื้อนี้กิน 2 คน ออกมารวม 1,912 บาท หลังลดและ ++ แล้ว  ถือว่าราคาสูงเลย แต่ก็อร่อยประทับใจครับ เรื่องบริการต้องยอมเลยว่าการบริการดีมากถึงมากที่สุด